b'\n_START_ARTICLE_\nRumble in the Jungle\n_START_SECTION_\nAika Zairessa\n_START_PARAGRAPH_\nForeman ja Ali saapuivat Zaireen kes\xc3\xa4ll\xc3\xa4 1974 valmentautuakseen ja tottuakseen Afrikan trooppiseen ilmastoon. Paikalliset luulivat Foremania valkoihoiseksi ennen t\xc3\xa4m\xc3\xa4n saapumista. Ottelu piti alun perin k\xc3\xa4yd\xc3\xa4 jo syyskuussa, mutta sit\xc3\xa4 jouduttiin siirt\xc3\xa4m\xc3\xa4\xc3\xa4n kuusi viikkoa eteenp\xc3\xa4in lokakuulle, koska Foreman sai silm\xc3\xa4kulmaansa haavan sparratessaan harjoituksissa. Harjoittelukumppani oli suojautunut kyyn\xc3\xa4rp\xc3\xa4\xc3\xa4 edell\xc3\xa4 jolloin Foremanin p\xc3\xa4\xc3\xa4 osui siihen. H\xc3\xa4nen oikeaan silm\xc3\xa4kulmaansa ommeltiin viisi tikki\xc3\xa4. Ottelun ajankohdan siirto ei haitannut Foremanin harjoittelua, vaan haavan ja ottelun siirt\xc3\xa4misen my\xc3\xb6t\xc3\xa4 h\xc3\xa4n sai hankittua itselleen lis\xc3\xa4\xc3\xa4 harjoitusaikaa, jota h\xc3\xa4nelt\xc3\xa4 oli monien paineiden takia aiemmin puuttunut. Silti pitk\xc3\xa4 oleskelu Zairessa ei ollut Foremanille mieleen, sill\xc3\xa4 h\xc3\xa4n ei viihtynyt maassa, jossa Ali tuntui koko ajan olevan h\xc3\xa4nt\xc3\xa4 suurempi t\xc3\xa4hti ja sen asukkaiden suosikki. Foreman on sanonut olleensa Zairessa vasten tahtoaan, kuin poliittinen vanki, ja h\xc3\xa4nen majapaikkansakin sijaitsi vanhassa armeijan tukikohdassa. H\xc3\xa4nell\xc3\xa4 oli my\xc3\xb6s oma saksanpaimenkoiransa mukanaan, mist\xc3\xa4 zairelaiset eiv\xc3\xa4t pit\xc3\xa4neet, koska belgialaisilla siirtomaais\xc3\xa4nnill\xc3\xa4 oli ollut niit\xc3\xa4 lemmikkein\xc3\xa4\xc3\xa4n siirtomaavallan aikana. Ali taas nautti tilanteesta, vaikka h\xc3\xa4nen mieless\xc3\xa4\xc3\xa4n k\xc3\xa4vikin nopeasti hyl\xc3\xa4tty ajatus Joe Frazierin kutsuminen Zaireen ottelemaan Foremanin sijasta._NEWLINE_Muhammad Ali hurmasi zairelaiset, jotka ottivat h\xc3\xa4net nopeasti omakseen. H\xc3\xa4n p\xc3\xa4\xc3\xa4si tapaamaan presidentti Mobutua maan presidentinlinnaan. Ali oli mieliss\xc3\xa4\xc3\xa4n kutsusta, sill\xc3\xa4 h\xc3\xa4n ei ollut koko siihenastisen uransa aikana saanut kutsua Valkoiseen taloon. Alia miellytti erityisesti se seikka, ett\xc3\xa4 Zairea hallitsi l\xc3\xa4hes yksinomaan mustista koostuva kansa. Ottelu sai my\xc3\xb6s runsaasti huomiota, kun kes\xc3\xa4kuun aikana Ali sai houkuteltua Foremanin julkiseen nahinaan, jossa kamppailijat p\xc3\xa4\xc3\xa4tyiv\xc3\xa4t repim\xc3\xa4\xc3\xa4n toistensa vaatteita. Foreman sanoi my\xc3\xb6hemmin katuneensa sit\xc3\xa4, ett\xc3\xa4 oli k\xc3\xa4ynyt k\xc3\xa4siksi Aliin ja menett\xc3\xa4nyt malttinsa._NEWLINE_Nyrkkeilyasiantuntijat uskoivat Alin mahdollisuuksien mestaruuteen olevan olemattomat, ellei h\xc3\xa4n pysyisi jatkuvasti liikkeess\xc3\xa4 ja v\xc3\xa4lttyisi k\xc3\xb6ysiin joutumiselta. Ennen ottelua j\xc3\xa4rjestetyiss\xc3\xa4 lehdist\xc3\xb6tilaisuuksissa my\xc3\xb6s Ali puhui runsaasti jalkaty\xc3\xb6n merkityksest\xc3\xa4 ja voittamisesta "tanssimalla". Ali oli kuitenkin jo Yhdysvalloissa Deer Laken harjoitusleirill\xc3\xa4\xc3\xa4n esitt\xc3\xa4nyt valmentajilleen leikill\xc3\xa4\xc3\xa4n ajatuksen, ett\xc3\xa4 voimakkaasti ly\xc3\xb6v\xc3\xa4 ja lyhyisiin otteluihin tottunut Foreman (joka oli otellut t\xc3\xa4ydet er\xc3\xa4t viimeksi nelj\xc3\xa4 vuotta aiemmin, silloinkin kymmener\xc3\xa4isen) voitaisiin voittaa v\xc3\xa4sytt\xc3\xa4m\xc3\xa4ll\xc3\xa4. T\xc3\xa4m\xc3\xa4n idean k\xc3\xa4ytt\xc3\xb6 vahvistui entisest\xc3\xa4\xc3\xa4n, kun Ali k\xc3\xa4vi salaa seuraamassa mestarin harjoituksia, joissa h\xc3\xa4n n\xc3\xa4ki Foremanin hy\xc3\xb6kk\xc3\xa4\xc3\xa4v\xc3\xa4n suoraan keh\xc3\xa4n l\xc3\xa4pi harjoitusvastustajiensa kimppuun. Ali tajusi joutuvansa k\xc3\xa4ytt\xc3\xa4m\xc3\xa4\xc3\xa4n kaiken energiansa vastustajan pakenemiseen, ellei keksisi jotain aivan muuta. Zairessa vietetyn kes\xc3\xa4n ajan Ali keskittyi harjoituksissa erityisesti vatsalihaksiensa kehitt\xc3\xa4miseen, jotta kest\xc3\xa4isi Foremanin voimakkaita vartaloiskuja.\n_START_SECTION_\nOttelun j\xc3\xa4lkeen\n_START_PARAGRAPH_\nMolemmat ottelijat tienasivat kamppailusta enn\xc3\xa4tykselliset 5 miljoonaa dollaria ottelupalkkiona. Koska Muhammad Ali sai ottelupalkkionsa lis\xc3\xa4ksi erin\xc3\xa4isi\xc3\xa4 korvauksia voitostaan, on h\xc3\xa4nen palkkionsa laskettu nousseen per\xc3\xa4ti 5,85 miljoonaan dollariin. Ottelun j\xc3\xa4rjest\xc3\xa4j\xc3\xa4t tienasivat 12 miljoonaa dollaria pelk\xc3\xa4st\xc3\xa4\xc3\xa4n televisio-oikeuksista, mutta kamppailun elokuvateatteri-esitysten katsottiin j\xc3\xa4\xc3\xa4neen kauas asetetusta 40 miljoonan dollarin tavoitteesta. Kuva Muhammad Alin oikealla suoralla iskem\xc3\xa4st\xc3\xa4 tyrm\xc3\xa4ysiskusta p\xc3\xa4\xc3\xa4si Sports Illustrated -lehden kanteen._NEWLINE_Ottelun lopputulos yll\xc3\xa4tti kaikki, sill\xc3\xa4 Ali oli voittanut Foremanin tavalla, jonka oli sanottu johtavan h\xc3\xa4nen omaan tappioonsa. Ennen ottelua monet asiantuntijat olivat kirjoittaneet, ett\xc3\xa4 Alilla olisi mahdollisuuksia vain, mik\xc3\xa4li h\xc3\xa4n pyrkisi v\xc3\xa4lttelem\xc3\xa4\xc3\xa4n Foremania ja pysym\xc3\xa4\xc3\xa4n poissa k\xc3\xb6ysist\xc3\xa4. George Foreman ei ottelun j\xc3\xa4lkeen kyennyt muistamaan sen viimeisi\xc3\xa4 sekunteja, joiden aikana h\xc3\xa4net tyrm\xc3\xa4ttiin. Foreman sanoi toimittajille, ettei h\xc3\xa4n kamppailun aikana edes tuntenut oloaan v\xc3\xa4syneeksi. H\xc3\xa4n my\xc3\xb6s kuvitteli ottelun olleen hallinnassaan, sill\xc3\xa4 h\xc3\xa4n kertoi noudattaneensa tarkkaan managerinsa Dick Sadlerin antamia ohjeita. Foremanin seurueeseen kuuluneet olivat tappiosta yht\xc3\xa4 yll\xc3\xa4ttyneit\xc3\xa4 kuin h\xc3\xa4nkin. Manageri Sadler on sanonut heid\xc3\xa4n harjoitelleen Foremanin kanssa nimenomaan hy\xc3\xb6kk\xc3\xa4\xc3\xa4mist\xc3\xa4 keh\xc3\xa4n poikki ja vastustajan ajamista k\xc3\xb6ysiin. Vaikka n\xc3\xa4in oli tappiosta huolimatta tapahtunut, h\xc3\xa4n sanoi Foremanin tehneen v\xc3\xa4\xc3\xa4rin yritt\xc3\xa4ess\xc3\xa4\xc3\xa4n ly\xc3\xb6d\xc3\xa4 yht\xc3\xa4 ratkaisevaa voimakasta iskua, kun kulmauksen henkil\xc3\xb6kunta oli nimenomaan ohjeistanut h\xc3\xa4net ly\xc3\xb6m\xc3\xa4\xc3\xa4n vastustajaansa iskusarjoilla. Foremanin kulmauksessa ty\xc3\xb6skennellyt entinen maailmanmestari Archie Moore oli t\xc3\xa4st\xc3\xa4 eri mielt\xc3\xa4 ja suhtautui ennakkosuosikin tappioon ymm\xc3\xa4rt\xc3\xa4v\xc3\xa4isemmin. H\xc3\xa4n korosti, ettei Foreman ollut ajanut Alia k\xc3\xb6ysiin, vaan haastaja oli vet\xc3\xa4ytynyt niihin itse, mik\xc3\xa4 oli muuttanut koko tilanteen, sill\xc3\xa4 Ali ei miss\xc3\xa4\xc3\xa4n vaiheessa kamppailua ollut paikassa, miss\xc3\xa4 ei olisi halunnut olla. Moore my\xc3\xb6s vertasi Alin ottelemista nuoren Jack Thompsonin kamppailuihin 1920-luvulla. Thompson oli tunnettu otteluistaan, joissa h\xc3\xa4n k\xc3\xa4ytti taitavasti keh\xc3\xa4\xc3\xa4 ymp\xc3\xa4r\xc3\xb6ivi\xc3\xa4 k\xc3\xb6ysi\xc3\xa4 hyv\xc3\xa4kseen. Muhammad Alin taktiikka sai my\xc3\xb6hemmin nimen rope-a-dope._NEWLINE_George Foremanilla meni vuosia p\xc3\xa4\xc3\xa4st\xc3\xa4 yli Rumble in the Junglessa kokemastaan tappiosta, joka oli h\xc3\xa4nen uransa ensimm\xc3\xa4inen. H\xc3\xa4n vihasi Alia ja n\xc3\xa4ki ottelusta painajaisia. H\xc3\xa4n kiisti h\xc3\xa4vinneens\xc3\xa4 rehellisell\xc3\xa4 pelill\xc3\xa4 ja syytti tappiostaan myrkytetty\xc3\xa4 vett\xc3\xa4, keh\xc3\xa4tuomari Zach Claytonin liian nopeaa luvunlaskua, Afrikan raskasta ilmastoa, johon h\xc3\xa4n ei ollut ehtinyt tottua, sek\xc3\xa4 Alin valmentaja Angelo Dundeen l\xc3\xb6ys\xc3\xa4\xc3\xa4mi\xc3\xa4 keh\xc3\xa4k\xc3\xb6ysi\xc3\xa4. My\xc3\xb6hemmin Foreman kuitenkin tunnusti tappionsa aitouden, ja sittemmin h\xc3\xa4nest\xc3\xa4 ja Alista on tullut hyvi\xc3\xa4 yst\xc3\xa4vi\xc3\xa4. Lis\xc3\xa4ksi Foreman on kertonut, ett\xc3\xa4 ottelu opetti h\xc3\xa4nelle n\xc3\xb6yryytt\xc3\xa4 el\xc3\xa4m\xc3\xa4ss\xc3\xa4 ja ett\xc3\xa4 h\xc3\xa4n on ylpe\xc3\xa4 saadessaan olla t\xc3\xa4rke\xc3\xa4 luku Alin v\xc3\xa4rikk\xc3\xa4\xc3\xa4ll\xc3\xa4 uralla. Foreman on my\xc3\xb6s sanonut pit\xc3\xa4v\xc3\xa4ns\xc3\xa4 Muhammad Alia kaikkien aikojen parhaana nyrkkeilij\xc3\xa4n\xc3\xa4._NEWLINE_Rumble in the Jungle on yksi kuuluisimmista nyrkkeilyotteluista, mit\xc3\xa4 on koskaan k\xc3\xa4yty. Norman Mailer kirjoitti ottelusta reportaasikirjan The Fight (1975) ja Leon Gast ohjasi vuonna 1996 dokumenttielokuvan Keh\xc3\xa4kuninkaat, joka voitti parhaan dokumentin Oscar-palkinnon.'